ทีมงาน Goldman Sachs (GS) เลือก 4 กลุ่มการลงทุน รวมตัวย่อเป็น I.D.E.A. ที่นักลงทุนควรรู้จักสำหรับทศวรรษ 2030 ซึ่งได้แก่อะไรบ้าง
ทีมงาน Goldman Sachs (GS) เลือก 4 กลุ่มการลงทุน ประกอบด้วย Innovator, Disruptor, Enabler และ Adaptor รวมตัวย่อเป็น I.D.E.A. ที่นักลงทุนควรรู้จักสำหรับทศวรรษ 2030 ได้แก่


1. Innovator ธีมลงทุนที่เน้นสร้างผลิตภัณฑ์และตลาดใหม่ บริษัทกลุ่ม Innovator จะเน้นลงทุนมหาศาล เพื่อสร้างส่วนแบ่งตลาดก่อน เห็นได้ชัดเจนที่สุดในกลุ่มเทคโนโลยี เช่น Alphabet, Facebook อุตสาหกรรม เช่น TSMC หรือสาธารณสุขอย่าง Roche Holding หรือ Nova Nordisk Innovator มีความโดดเด่นในช่วงที่ตลาดมองหาการเติบโตในอนาคตมากกว่ากำไรในปัจจุบัน แต่มีความเสี่ยงหลักคือ เป็นกลุ่มที่ถูกคาดหวังสูง ขณะที่รายได้ยังไม่เกิด Valuation จึงมักสูงผิดปกติ


2. Disruptor ธีมลงทุนที่เน้นใช้เทคโนโลยีในการแย่งส่วนแบ่งตลาด มีความคล้ายกับ Innovator เพราะทุก Disruptor จะต้องเป็น Innovator ไปด้วย (แต่ Innovator อาจไม่ใช่ Disruptor เสมอไป) ตัวอย่างที่เห็นได้ชัดเจนที่สุด คือ ธุรกิจค้าปลีก เช่น Amazon.com, JD.com และ Mercado Libre หรือธุรกิจบันเทิงอย่าง Match Group, Kakao และ Roblox บริษัทกลุ่ม Disruptor เน้นไปที่การเติบโตจากส่วนแบ่งตลาดทั้งภายในและภายนอกอุตสาหกรรม มักโดดเด่นในช่วงที่เศรษฐกิจและสังคมมีการเปลี่ยนแปลงเชิงโครงสร้างครั้งใหญ่ มีจุดอ่อนเหมือน Innovator คือ Valuation ที่สูงกว่าตลาด


3. Enabler ธีมตั้งรับปรับโครงสร้างเศรษฐกิจให้พร้อมกับนวัตกรรมและการเปลี่ยนแปลง มักเป็นบริษัทที่มีพันธกิจเฉพาะตัว เช่น บริษัทที่ตั้งใจรับมือกับปัญหาสภาพแวดล้อม ลดปัญหาโลกร้อน สังคมทำงานรูปแบบใหม่ หรือแก้ปัญหาความเหลื่อมล้ำ มักเป็นบริษัทที่สร้างเครื่องมือ หรือแพลตฟอร์ม ให้บริษัทอื่นสามารถนำไปพัฒนาต่อยอดได้ เช่น Apple, Dell Technologies, NVDIA และ AMD กลุ่มพลังงานอย่าง Exxon Mobil หรือ Chevron และสาธารณูปโภค เช่น NextEra Energy, Enel และ Deutsche Telekom Enabler ไม่ได้เน้นการเติบโตโดยตรง แต่จะเน้นไปที่การสนับสนุนให้เกิดการเติบโต จึงมักเป็นจุดด้อยเมื่อตลาดมองหาบริษัทที่เติบโตสูง แลกมาด้วยความคาดหวังที่ต่ำ และ Valuation ไม่แพง


4. Adaptor ธีมลงทุนในธุรกิจที่ผ่านช่วงเติบโตสูงไปแล้ว แต่กำลังปรับตัวเพื่อหารายได้ในรูปแบบใหม่ มักเป็นกลุ่มที่นักลงทุนมองข้าม เพราะไม่ได้มีการเติบโตที่โดดเด่น และเน้นการรักษาส่วนแบ่งตลาดของตนให้ได้ก่อน ปัจจุบันมักอยู่รวมกับธุรกิจที่มีกฎเกณฑ์แน่นหนาอย่างการเงิน เช่น JPMorgan Chase, BlackRock และ AIA Group กลุ่มพลังงานอย่าง BP, TotalEnergies และ Reliance Industries ข้อเด่นของธีมลงทุนนี้ คือ การสร้างรายได้และความสามารถในการอยู่รอดในระยะยาว แต่ก็แลกมาด้วยการเติบโตที่ต่ำบนต้นทุนการประกอบธุรกิจที่สูงกว่าปกติ เปรียบเทียบเป็นเหมือนทีมฟุตบอล Disruptor จะเป็นกลุ่มที่เน้นทำประตู แต่ Adaptor จะเป็นกลุ่มที่เน้นป้องกันการเสียประตู
ความรู้ทางการเงิน,ตลาดการเงิน & ผลิตภัณฑ์และบริการทางการเงิน